後春雪
作者：郭祥正
朝代：宋

paragraphs: 前雪深尺五，後雪深五尺。
動地北風惡，連天凍雲塞。
通逵絕行人，萬物同一色。
燭龍爪生冰，陽烏觜插翼。
牛羊何足論，虎豹餓無食。
此雪昔未有，父老均歎息。
况當長養時，玄冥翻怒赫。
我欲請雷車，夜半轟霹靂。
斗杓斡春陽，和氣隨甲拆。
溶爲大田水，青發龍頭麥。
南民少蘇醒，白骨免堆積。
朝廷方體仁，乾坤應合德。
有酒不敢飲，獨樂神所責。
悲歌閉空屋，寫慰同心客。